钦定古今图书集成/明伦汇编/氏族典/第072卷 > 朱当沍〈健〉
## 钦定古今图书集成/明伦汇编/氏族典/第072卷 > 朱当沍〈健〉

按《名山藏分藩记》：鲁庄王子庶人当沍，故封归善。正
德中，流贼攻兖，庶人借护卫盔甲弓弩，率家众乘城
射却之。朝廷降敕褒谕，遂以健武闻。庶人数数召袁
质射，与其舍人赵岩纵酒。庄王有校尉智，庶人爱之，
属长史魁启庄王，以为家人。魁不应，密请庄王重绳
之。庄王谪智为乐工。庶人怒，欲缚辱魁，魁匿不见，乘
醉言“庄王庶人欲反。”吏部主事梁谷者，东平人。其微
时凶戾，倚诸恶少年。既贵，恶少年尚往来其门，厌苦
之，因告变，言当沍反。其所厌苦恶少年，为从兵部尚
书陆完请，下山东密捕，令总兵官刘晖以𨖚东军驻
济宁伺变。魁因奏“庄王不发，祸且先。”庄王惧，遂亦奏
当沍反。有旨遣司礼太监祥、大理少卿，钝锦衣卫指
挥，端往执之，益发兵布置德州、大名、淮、徐间。既至围，
庶人方醉卧，束手就缚曰：“我何罪？”索其兵器，则向射
贼弓弩也。廷臣议当沍罪无所坐，独以乖违祖训，降
为庶人，幽高墙。馀所连逮，多瘐死者。中官护送当沍
之高墙，当沍犹未知所坐。中官曰：“当之凤阳，谒祖陵
耳。”比至，问曰：“何地也？”曰：“高墙。”乃大恸曰：“冤乎，触墙死。”
闻者伤之。子健。立亡子，除。